Hyppy, tuntemattomaanko?

Pieni poika näkee tikapuut puun juurella. Hän kiipeää niitä pitkin puuhun. Isä tulee, ei huomaa poikaansa puussa, ottaa tikapuut pois ja on jo lähdössä. Poika hätääntyy ja huutaa isää auttamaan häntä alas.

Isä ojentaa kätensä ja sanoo: ”hyppää, minä otan sinut kiinni”. Poika asettuu riippumaan puun oksaan, mutta jalat eivät ihan ylety isän käsiin.

On kaksi mahdollisuutta. Ensimmäinen on, että poika luottaa isänsä sanoihin ja hyppää.

Ja toinen, että isä ei pitäisikään lupaustaan, ei ottaisikaan poikaansa vastaan.

Pojan täytyy testata isänsä lupausta, ottaa riski, irrottaa otteensa ja hypätä. Vain siten hän tulee tietämään, miten käy. Jos hän jää pohtimaan lupauksen luotettavuutta, hän ei hyppää koskaan.

Raamattu sanoo ”usko on luja luottamus siihen, mitä toivotaan, ja ojentautuminen sen mukaan, mikä ei näy.” Poika näki isän. Mutta hänenkin piti luottaa isänsä sanaan. Piti ojentaa sormensa ja antaa otteensa irrota puusta. Hetki, ikään kuin hyppy tuntemattomaan, ja sitten turvallisesti isän sylissä.

Me emme näe Isää. Silti Isä on. Meillä on Hänen sanansa: Raamattu. Siinä on kaikki Hänen lupaukset.

”Sinun turvasi on ikiaikojen Jumala, sinua kannattavat iankaikkiset käsivarret.”

Usko merkitsee hyppyä Jumalan käsivarsille. Voit kysyä, kestävätkö ne tai onko niitä olemassakaan?

Voit epäillä sanojen luotettavuutta ja arvostella niiden aitoutta. Eli voit roikkua niin kauan kuin jaksat ja haluat.

Voidaan vakuuttaa, että Isä on aina pitänyt lupauksensa. Hän on luvannut meille paljon, mutta myös täyttänyt kaikki, mitä on luvannut. Usko ei ole sinun ansiosi tai suorituksesi. Se on otteen irrottamista omista mahdollisuuksista ja heittäytymistä Jumalan lupausten varaan.

”Tahdon luottaa viisauteesi
käsivarsiisi ne kantaa.
Heittäytyä rakkauteesi,
tahdot parasta vain antaa
kuin isä lapsilleen.”

-Anu ja Matti Kankaanniemi-

Voi hyvin!

Elina Poikkijärvi